Matovič, Igor, poslanec NR SR (2018-03-26):
Keďže sa rozprava blíži ku koncu a tak trochu sa obávam, že vaše srdcia zostanú zatvrdnuté a svedomie za dverami a že dáte šancu tejto vláde, chcel by som vám iba pripomenúť, že to, čo hlavne rodičia dvoch zavraždených detí očakávajú, tak je, že nová vláda a vládna strana SMER hlavne zabezpečí nezávislé vyšetrenie ich smrti a nezávislé vyšetrenie všetkých káuz, o ktorých Ján Kuciak písal. A skúsim teda v tejto podvečernej chvíli na vás takú základnú logiku, že skúsme to otočiť opačne, že by v tejto situácii, by sme boli teraz my, že by, dobre, ktokoľvek z nás bol ministrom vnútra a bol by tu zavraždený novinár, ktorý by písal o mafii, ktorú my sme pustili na Úrad vlády. Bol by tu zavraždený novinár, ktorý by písal o tom, ako vo veľkom rozkrádame štát. Boli by tu protestujúci ľudia na ulici, boli by ste vy v opozícii a my by sme na vás zahrali divadlo, že miesto Alana, prepáč, Alan, to porovnanie s Kaliňákom, miesto Alana zrazu by bol ministrom vnútra Ján Budaj. Vy by ste nám naozaj verili, že dokážeme vyšetriť samých seba? Normálna základná logika, to je základná škola, prvá trieda. Vy by ste nám verili ako rodičia tých zavraždených detí, že dokážeme vyšetrovať samých seba, keď Ján Kuciak písal o vás, alebo teda v tom prípade, v tomto príklade by písal o nás? Ako to postráda akúkoľvek základnú logiku. Možno teraz si predĺžite život ešte o dva roky, ešte dva roky tu budete zahladzovať stopy, budete rozkrádať všetko naše, všetko, čo patrí ľuďom tým, ktorí poctivo platia dane, a budete žiť v ilúzii, že však nejako sa vyhnete spravodlivosti, lebo však nejako to zmanažujete. Ja vám chcem za všetkých statočných ľudí na Slovensku, ktorí túžia po Slovensku takom, ako sme si ho vyštrngali v novembri ´89, povedať, že užívajte si to. Zbaľte si svoje švestky, zoberte si svoje kufre nakradnutých peňazí na Belize a užívajte si to. Ale chcem vám tu sľúbiť za všetkých statočných ľudí na Slovensku, že my si vás nájdeme, my vám tie peniaze a nakradnuté majetky raz zoberieme a vás všetkých vystavíme spravodlivosti. Bol by som veľmi rád, aby ste dnes to divadlo skončili. Aby ste sa pozreli do toho zrkadla, ktoré mi tu kapitán zakázal ukázať, aby ste sa pozreli na tú fotografiu, každý ju máte vo svojich laptopoch a notebookoch, či čo to máte, fotografiu Jána Kuciaka a Martiny Kušnírovej. Toto je zrkadlo vašeho správania sa. Desaťročného krytia zločinu, desaťročného krytia organizovanej zločineckej skupiny s názvom SMER – sociálna demokracia. Vy ste vytvorili systém, ktorý dovolil umožniť vyrásť ľuďom, ktorí si dnes povedali, že sú mocnejší ako zákon. Vy ste vytvorili vašou ľahostajnosťou a tolerovaním zla systém, ktorý dovolil človeku, ktorý sa možno dnes večer, možno vtedy, keď protestujú ľudia, smeje v nejakej bratislavskej kaviarni, možno nitrianskej, sa smiať a ukázať, že je mocnejší ako vy všetci. Čo viem z prostredia vašich ľudí na polícii, na prokuratúre, tak sami sa boja toho, čo ste spôsobili. Sami sa boja toho, že čo sú schopní ľudia, ktorým ste dovolili sprivatizovať si NAKU, ktorým ste dovolili sprivatizovať si políciu. Priam prokurátori sa obávajú, že naozaj to boli schopní tí vaši ľudia spraviť. Vy sami sa bojíte obludy, ktorej ste dovolili vyrásť, lebo neviete, či si naozaj netrúfla zrazu si povedať, veď keď Fico môže porušovať zákon, veď keď Fico sa môže z Bonaparte smiať ľuďom do tváre, keď si Kaliňák môže dovoliť čokoľvek a čokoľvek mu prejde, prečo nie ja. Prečo ja by som nemohol si objednať vraždu a vystraším všetkých. Podľa mňa najhorší pocit – tí z vás, ktorí viete o tom viac, čo ste urobili a čo tu kryjete – máte pocit z toho, že to, čo sa stalo, bola výstraha nielen pre novinárov samotných, aby nepísali viac, ale pre vás samých. Že možno niekoho ste nenakŕmili, možno ste niekomu nedali dostatočnú vratku, možno ste sa s niekým nepodelili, možno niekoľko sto miliónov neišlo na správne účty a ten človek vám urobil, že teraz vám spraví to peklo. Že urobí niečo, aby vy ste sa hanbili, aby vy ste sa v tom máchali, a vedel veľmi dobre, že to tak ľahko zo seba nezmyjete. My vám v najbližších dňoch ponúkneme riešenie, ako môžte veľmi rýchlo identifikovať z okruhu podozrivých človeka, ktorý to mohol spáchať a ktorý vie o tom viac. Ak budete prístupní na to riešenie, v priebehu dvoch dní môže byť prijatý zákon v skrátenom legislatívnom konaní, veľakrát ste tu také zákony prijímali a budúci týždeň môžme z okruhu páchateľov identifikovať tých, ktorí o tej vražde vedia viac. A ja budem veľmi sa pozerať na to, ako naozaj vám záleží a či budete ochotní pristúpiť na riešenie, kedy budú v nepríjemnej situácii vystavení alebo do nepríjemnej situácie vystavení aj vaši ľudia, tí, o ktorých Ján Kuciak písal. Je tu riešenie. Predstavíme ho v stredu a som veľmi zvedavý, ako sa k tomu postavíte. Ak vám skutočne bude záležať na tom, že chcete tú vraždu vyšetriť, to riešenie prijmete a v skrátenom legislatívnom konaní spoločne prijmeme návrh zákona, ktorý nám všetkým a Slovensku a hlavne pozostalým umožní sústrediť pozornosť na ľudí, ktorí o tej vražde vedia viac. Bol by som veľmi rád, aby ste dnes, ako som povedal na začiatok, toto divadlo, tento ofajč, tento klam, túto bábkovú hru, ktorú tu na nás skúšate, že vymeníte pár figúriek (správne „figúrok“), aby ste ju sami ukončili. Bolo by to omnoho poctivejšie, lebo nemáte morálne právo vládnuť. Nie, nie, nie, neplatí, že vládnete na základe demokratického výsledku vo voľbách. Voľby boli demokratické, len Bugár a Procházka svojich voličov predali, zradili ich, k tomu sa predali ďalší traja ľudia, ktorí sa správajú ako tovar, zo strany SME RODINA, po mne vystupuje jeden z nich. A títo ľudia tu popreli výsledok volieb, popreli vôľu voličov a v polčase sa ľudia dozvedeli obludné skutočnosti. Dozvedeli sa to, že vy ste Slovensko zverili mafii, že od A do Z ste zhnití, od A do Z ste dovolili, aby si od posledného chlpu mohli vaši ľudia rozkrádať, beztrestne, naše spoločné, a preto nemáte žiadne morálne právo ďalej vládnuť, lebo vaši vlastní ľudia sa vám otáčajú chrbtom a vaši ľudia vlastní, vaši voliči vám dnes už vo veľkom nedôverujú. Lenže vy sa bojíte svojho svedomia a bojíte sa svojich vlastných voličov. Na jednej strane hovoríte, že však ľudia rozhodli, ale keď im môžete dať teraz možnosť rozhodnúť v predčasných voľbách, tak robíte všetko preto, aby ste tomu zabránili. Lebo sa bojíte samých seba, bojíte sa, že by vaše hody skončili o dva roky skôr. A ja vám, tak ako na začiatok, hovorím ešte raz, užite si to, keď sa dnes rozhodnete pokračovať. Zoberte si nakradnuté, tunelujte ich, upracte, žehlite stopy, ale spravodlivosť vás počká. To vám tu sľubujem, jako tu stojím, a sľubujem to za všetkých statočných ľudí na Slovensku, že raz vám všetky nakradnuté majetky zoberieme a postavíme vás pred spravodlivý súd za to, čo ste spáchali.